獨家訪問:林秀怡有全裸癖好 彭慧中踢爆梁凱晴 開工被抄牌
藝人彭慧中、林秀怡和梁凱晴早前到內地拍攝節目,梁凱晴被爆在行程中遭陌生男「抄牌」,但她笑言沒讓對方得逞,並以妙計避開。她們還大談在酒店遇到的「污糟嘢」!
三位TVB女神彭慧中、林秀怡和梁凱晴主持的節目《吃貨橫掃深圳》,為觀眾搜羅各種美食和旅遊攻略。談到行李清單,林秀怡自爆必帶兩樣用品:「一定會帶護墊同即棄棉質底褲,舒服啲,又係一次性,用完唔使帶番嚟。」彭慧中和梁凱晴就異口同聲表示會帶無縫底褲,林秀怡聞言說:「我嗰啲全部係阿婆大底褲!」
她們對酒店的要求很高,最看重乾淨和舒服,但難免「踩雷」。林秀怡分享多年前在武當山拍攝,在當地逗留一個月,入住了設備簡陋的酒店:「真係比較污糟嘅,係噏濕臭,啲床鋪會見到有污漬同頭髮,窗簾底又有盒皮膚藥膏紙盒,即係酒店冇清潔乾淨,同埋上一手有皮膚病,睇到都覺得成身好痕,即刻一次過換晒啲床單!」彭慧中亦分享:「我都試過啲地氈一撻撻,梳化又一撻黃色,呢啲感覺唔係咁良好。」
梁凱晴則試過在酒店疑似撞鬼,令她猶有餘悸:「嗰次去新疆拍嘢,打開房門會有條小走廊,頭頂有一盞感應燈,有人行過就會着。當晚我瞓覺時,本來熄晒所有燈,但半夜佢自己着咗,我好驚,第二日即刻換咗房。」今次拍節目為了擁有個人空間,她們堅持各人獨立一間房,林秀怡表示:「我慣咗沖完涼出嚟唔着衫,畀個身乾少少先着,如果同大家一間房會好尷尬㗎嘛!」
為節目挑戰性感尺度
梁凱晴和彭慧中在節目中狂晒身材,但她們直言私下甚少性感示人,梁凱晴說:「我平時真係好少着泳衣,着靚衫就會,社交平台都只得一張一件頭泳衣相。今次係第一次着泳衣上電視,所以有啲怕醜㗎!」彭慧中就自爆影完靚相後,因懶得上載而不了了之。林秀怡則喜歡素顏,而且想專注在旅遊當下,所以甚少影相。
問到行程中可有艷遇?林秀怡和彭慧中即踢爆梁凱晴被陌生男「抄牌」,不過當事人堅稱沒有讓對方得逞:「我話唔係咁好,叫佢加我社交帳號,佢搭訕完就走咗。」
本文連結 : https://orientaldaily.on.cc/content/娛樂/odn-20240421-0421_00282_051/獨家訪問:林秀怡有全裸癖好--彭慧中踢爆梁凱晴--開工被抄牌